# Eriävä mielipide liikesalaisuuslain 6 §:n osalta

Liikesalaisuusdirektiivin täytäntöönpanoa valmisteleva työryhmä esittää uuteen liikesalaisuuslakiin säännöstä (6 §), joka oikeuttaisi työntekijän tietyissä tilanteissa ilmaisemaan työnantajan liikesalaisuuden lain tai työehtosopimuksen mukaiselle edustajalleen. Työryhmä on esittänyt, että kyseisellä säännöksellä pantaisiin täytäntöön direktiivin 5 artiklan c-alakohta.

Direktiivin täytäntöönpano ei mielestämme edellytä, että liikesalaisuuslakiin sisällytetään nyt esitetty säännös. Direktiivillä tavoiteltu oikeustila saavutetaan jo nykyisin voimassa olevilla säännöksillä ja niiden tulkinnalla.

Lainsäädäntöön sisältyy lukuisia säännöksiä, joissa työnantaja velvoitetaan antamaan työntekijöiden edustajalle liikesalaisuudeksi usein luonnehdittavaa tietoa. Erityisesti tällaisia säännöksiä sisältyy yhteistoimintalainsäädäntöön. Mietinnössä esitetty 6 § soveltuisikin sen perustelujen mukaan vain siltä osin, kuin työntekijöiden edustajan tiedonsaantioikeutta ei säännellä yhteistoimintalainsäädännössä.

Mielestämme yhteistoimintalainsäädäntö kattaa valtaosan tilanteista, joissa työntekijöiden edustajan on saatava tietoonsa työnantajan liikesalaisuuksia tehtäviensä hoitamiseksi. Yksittäisiä säännöksiä työntekijöiden edustajien tiedonsaantioikeudesta sisältyy myös muuhun työlainsäädäntöön. Tällaisia määräyksiä on lisäksi useissa työehtosopimuksissa.

Työntekijöiden edustajien tehtävät on määritelty laissa ja työehtosopimuksissa. Näihin tehtäviin liittyvät tiedonsaantioikeudet on kattavasti säännelty niitä koskevissa säännöksissä. Tästä syystä esitetty säännös on mielestämme tarpeeton. Pääministeri Sipilän hallituksen kärkihankkeista yksi on säädösten sujuvoittaminen. Tähän sisältyy se, että tarpeettomia normeja poistetaan. Valmistelun aikana esitetylle säännökselle ei ole kyetty esittämään todennäköisiä soveltamistilanteita, vaan työntekijöiden edustajan tiedonsaanti toteutuisi direktiivissä edellytetyllä tavalla jo voimassa olevan lainsäädännön sekä ehdotetun lain muiden säännösten nojalla. Säännöstä ei siten tulisi ottaa lakiin mukaan vain direktiivin muodollisen täytäntöönpanon varmistamiseksi.

Direktiivin yleisenä tavoitteena on liikesalaisuuksien suojan tehostaminen. Liikesalaisuuksilla on yleensä huomattava taloudellinen merkitys yrityksille. Direktiivin täytäntöönpanossa tulisi ensisija antaa liikesalaisuuksien turvaamiselle. Liikesalaisuuksien suojaa heikentävän poikkeuksen säätäminen nimenomaisella säännöksellä ei mielestämme palvele direktiivin yleisiä päämääriä. Kansallista oikeutta on joka tapauksessa tulkittava direktiivin mukaisesti, mikä mahdollistaa voimassa olevan kansallisen oikeuden hyödyntämisen direktiivin voimaansaattamisessa.

Helsingissä 17.10.2017

Albert Mäkelä Hannu Rautiainen

lainopillinen asiamies johtaja

Suomen Yrittäjät Elinkeinoelämän keskusliitto EK